送江朝宗歸括蒼
作者：范成大
朝代：宋

paragraphs: 半生三邂逅，相看成老翁。
詩情故崒嵂，袖有天都峰。
江山佳麗地，登臨苦匆匆。
塔燈落淮水，寺樓倚霜空。
攟拾著錦囊，撫掌夸窮工。
歸轡不可挽，思入孤征鴻。
洞天我昔遊，俛仰星一終。
士友歎契闊，吏民念罷癃。
婆娑故將軍，白髮簿書叢。
足趼雖四方，夢寐煙雨東。
歸田有脚力，尚往尋行蹤。
期君斬寒藤，伴我搘枯筇。